ตั้งศูนย์กู้ชีพลูกค้าบ้าน7.6หมื่นราย
ธอส.รับปัดกวาดภาระลูกหนี้เปิดเงินฝากดอกเบี้ยสูงยั่วใจ
30 ต.ค. 2565

ธอส.รับปัดกวาดภาระลูกหนี้เปิดเงินฝากดอกเบี้ยสูงยั่วใจ
ธอส. ตั้งศูนย์ช่วยเหลือลูกหนี้จมน้ำ คาดยอดคนเดือดร้อนพุ่งกว่า 7.6 หมื่นราย สินเชื่อ 45 หมื่นล้านบาท 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้ตั้งศูนย์ปฏิบัติการช่วยเหลือผู้ประสบภัยเป็นทีมที่ให้คำปรึกษา รับคำร้องขอใช้มาตรการลดภาระหนี้ที่อยู่อาศัยช่วยเหลือผู้ประสบอุทกภัยขึ้นที่สำนักงานใหญ่ ผู้ประสบภัยสามารถเดินทางมาติดต่อด้วยตัวเอง หรือติดต่อที่คอลเซ็นเตอร์ โทรศัพท์ 026459000
นายวรวิทย์ กล่าวว่า ในเบื้องต้นคาดว่าจะมีลูกค้าของธนาคารที่ได้รับผลกระทบร่วม 7.6 หมื่นราย คิดเป็นวงเงินสินเชื่อ 45 หมื่นล้านบาท ซึ่งในจำนวนนี้มีลูกค้าประมาณ 3 หมื่นราย ที่อยู่ในเขตกรุงเทพฯ และปริมณฑล
สำหรับมาตรการบรรเทาผลกระทบ ได้แก่ กรณีลูกค้าเดิมของธนาคาร ที่หลักประกันหรือรายได้ได้รับผลกระทบ ธนาคารจะผ่อนปรนการผ่อนชำระหนี้เป็นระยะเวลาไม่เกิน 6 เดือน (คิดดอกเบี้ย 0%) กรณีได้รับผลกระทบรุนแรง จะพิจารณาผ่อนปรนการผ่อนชำระหนี้ต่อให้อีกไม่เกิน 6 เดือน (คิดดอกเบี้ย 0%) โดยจะพิจารณาตามระดับความเสียหาย 
ขณะที่ลูกค้าที่อยู่อาศัยพังเสียหายทั้งหลังจนไม่สามารถอยู่อาศัยได้ จะได้รับการปลดภาระหนี้ตามยอดหนี้คงเหลือในส่วนของอาคาร โดยผู้กู้ผ่อนชำระหนี้ในส่วนของที่ดินที่คงเหลือ 
ลูกค้าที่ต้องการขอกู้เพื่อปลูกสร้างอาคารทดแทนอาคารเดิมที่เสียหาย (มีหลักประกัน) ธนาคารคิดดอกเบี้ยพิเศษ คงที่ 2% นาน 5 ปี วงเงินให้กู้ต่อรายไม่เกิน 1 ล้านบาท หลังจากนั้นคิดอัตราดอกเบี้ยตามประกาศธนาคาร
กรณีไม่มีหลักประกัน ธนาคารจะพิจารณาให้กู้รายละไม่เกิน 1 แสนบาท อัตราดอกเบี้ยคงที่ 4% นาน 5 ปี โดยต้องมีบุคคลค้ำประกัน
นายวรวิทย์ กล่าวอีกว่า สำหรับประชาชนที่กำลังหาซื้อที่อยู่อาศัยในช่วงนี้ ธอส.ได้ร่วมนำโปรโมชันสินเชื่อบ้านดอกเบี้ยพิเศษ 0% นาน 6 เดือน ผ่อนดี 2 ปี ฟรีดอกเบี้ยให้อีก 1 เดือน พร้อมยกเว้นค่าประเมินราคาหลักทรัพย์และค่าธรรมเนียมการยื่นกู้ทุกวงเงินกู้ เงื่อนไขต้องจองสิทธิในงานมันนี่ เอ็กซ์โป ระหว่างวันที่ 18-20 พ.ย. 2554 และยื่นคำขอกู้ภายในวันที่ 30 พ.ย. 2554 และทำนิติกรรมภายในวันที่ 30 ธ.ค. 2554 
นอกจากนี้ ธนาคารได้เปิดเงินฝาก “ซุปเปอร์ออมทรัพย์พิเศษ” เงินฝากไม่ประจำรับดอกเบี้ยสูงถึง 3% และมีโปรโมชัน “เงินฝาก ธอส.รักการออม” ที่จองสิทธิในงาน และเปิดบัญชีภายในวันที่ 30 ธ.ค. 2554 จะได้ดอกเบี้ยเท่ากับ 3%
นายสุภัค ศิวะรักษ์ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย กล่าวว่า ธนาคารได้นำโปรแกรมเงินฝากประจำพิเศษ 5 เดือน ดอกเบี้ย 4% เปิดบัญชีขั้นต่ำเพียง 1 หมื่นบาท และบัตรสินเชื่อบุคคล Extra Cash วงเงินสด กดง่าย ด้วยโปรโมชันพิเศษคืนอัตราดอกเบี้ย 50% ของดอกเบี้ยเงินโอนก้อนแรก สำหรับ 3 รอบบัญชีแรก และสินเชื่อบุคคล Personal Cash Xtra Long ดอกเบี้ยพิเศษ 9.99% สำหรับ 4 เดือนแรกในงานมันนี่ เอ็กซ์โป ที่เชียงใหม่